የግብጽን ሐሰተኛ ሰበካ ለማጋለጥ ሚዲያዎች እግር በእግር ሊሰሩ እንደሚገባቸው ተገለጸ           .በአገር ወዳድ ኢትዮጵያዊ ወጣቶች ጫና ግብጽ መብረክረክ ታይቶባታል
አዲስ አበባ፡- የግብጽ ሚዲያዎችን አሻጥር የበዛበትን ሐሰተኛ ሰበካ ሊቀለብስ የሚችል እውነታውን የማሳወቅ ሥራ የኢትዮጵያ ሚዲያዎች ጊዜ ሳይሰጡ እግር በእግር መስራት እንደሚገባቸው ተገለጸ። አገር ወዳድ ኢትዮጵያዊ ወጣቶች በተናጠል ያሳረፉት ጫና በግብጽ ላይ መርበትበትን አስከትሏል። 
አቶ ሁሴን አህመድ አብዱል ቃድር የኢትዮጵያ ፕሬስ ድርጅት ከታላቁ ሕዳሴ ግድብ ማስተባበሪያ ጽሕፈት ቤት ጋር በመተባበር በሀያት ሪጀንሲ ኢንተርናሽና ሆቴል ባዘጋጀው ውይይት ላይ እንዳሉት አረብኛ ተናጋሪ ኢትዮጵያዊ ዜጎች በግብጽ ሚዲያዎች በአረብኛ ቋንቋ በየደቂቃው የሚተላለፉ የአባይን ወንዝ የተመለከቱ ዝግጅቶች በሚያዳምጡበት ወቅት በሐሰተኛ መረጃዎች የታጨቁ በመሆናቸው ለቁጭት መዳረጋቸውን ገልጸዋል። በመሆኑም የኢትዮጵያ ሚዲያዎች በተጠናከረ መንገድ እግር በእግር የማስተባበያ ዘገባዎች መስራት እንደሚገባቸውም በቁጭት ተናግረዋል። 
አቶ ሁሴን እንዳብራሩት፣ ግብጽ ከአምስት ሺህ በላይ በሆኑ ሚዲያዎቿ በርካታ ሐሰተኛና አሻጥር የበዛባቸው መረጃዎች ታሰራጫለች። በዚህም በአብዛኛው የአረብ ሚዲያ ተከታታይ ማህበረሰብ ዘንድ የአባይ ወንዝ ባለቤት ግብጽ እንደሆነች ሲነገራቸው ኖሯል። በዚህ የተነሳ ከተነገራቸው ውጪ ያልተረዱና የማያውቁ የሕብረተሰብ ክፍሎች በርካታ ናቸው። የኢትዮጵያ ሚዲያዎችም እነዚህን ዘገባዎች እየተከታተሉ በሚገባቸው ቋንቋዎች አጸፋዊ ምላሾች ሲሰጡ እንዳልነበረ አንስተዋል። በመሆኑም አሁን ላይ በግብጽ ሚዲዎች ኢትዮጵያ አባይን እየገደበች በመሆኑ በዚህ የተነሳ በግብጽ ሕዝብ ላይ ይደርስበታል የሚሉትን ጥፋት ለሃያ አራት ሰዓት መለፈፍ ሲጀምሩ በማህበረሰቡ ዘንድ የግብጽ ባለቤት እና መገኛ ኢትዮጵያ ነበረች ማለት ነው? የሚሉ ጥርጣሬዎች በስፋት እየተፈጠሩ መምጣታቸውን ገልጸዋል። በመሆኑም የአረብ አገራት ማህበረሰብ እነዚህንና ተያያዥ እውነታዎችን የማወቅ ጉጉቱ እየጨመረ በመሆኑ አጋጣሚውን ተጠቅሞ በሰፊው ሊሰራበት እንደሚገባ ጠቁመዋል። 
ኢትዮ አረቢያ በሚሰኝ ቻናል፣ በዩቲዩብ እና በፌስቡክ ላይ የሕዳሴው ግድብን የተመለከቱ አገራዊ ጉዳዮች፣ እውነታዎች፣የኢትዮጵያ የባህል
 እሴቶች፣የቱሪስት መዳሻዎች እና ትምህርት ነክ ጉዳዮችን አስመልክቶ በሰፊው በመዘገብ ለአረቡ አለም በማስተዋወቅና በመግለጽ የግብጽን ሴራ የማጋለጥ ስራዎች መሰራታቸውን ሁሴን አህመድ ተናግረዋል። 
ለ18 ዓመታት ያህል በአረብኛ ቋንቋ በማስተማር ላይ መሆናቸውን የገለጹት አቶ ሁሴን፣ አሁን በመላው ዓለም የሚገኙ ኢትዮጵያውያን በመሰባሰብ እና ከኢትዮጵያ ሚዲያዎች ጋር ቅንጅት በመፍጠር ለግብጽም ሆነ ለመላው አረብ ማህበረሰብ ኢትዮጵያ የያዘችውን እውነታ በማሳወቅ የዜግነት ግዴታቸውን እየተወጡ መሆኑን አስገንዝበዋል። 
የታላቁ ሕዳሴ ግድብ ማስተባበሪያ ብሔራዊ ምክር ቤት ጽሕፈት ቤት የሕዝብ ግንኙነትና ሚዲያ ተግባቦት ዳይሬክተር አቶ ኃይሉ አብርሃም እንደገለጹት የሚዲያ የዲፕሎማሲ ሥራዎች የቀጠናው አገራትና ማህበረሰቦች በሚረዷቸው ቋንቋዎችና በበርካታ ሚዲያዎች ተጠናክረው መሰራት እንዳለባቸው ተናግረዋል። 
ዳይሬክተሩ አክለውም፣ ሚዲያዎች በአገር ውስጥ የአንድነት ስሜት እና ወኔ እንዲፈጠር በማድረግ ለሕዳሴው ግድብ ግንባታ ወሳኝ የሆነው ሰፊው ማህበረሰብ እንዲነሳሳና እንዲያዋጣ በማነቃነቅ እና ብሔራዊ መግባባት እንዲፈጠር የሰሯቸው ስራዎችን የሚያስመሰግኑ ናቸው። ነገር ግን በኢትዮጵያ ዙሪያዎች የሚገኙ አገራትና ሕዝቦች በሚናገሯቸውና በሚግባቡባቸው አረብኛና ስዋሕሊ ያሉ ቋንቋዎች ተጠቅሞ የኢትዮጵያን ፍትሃዊነትና የጋራ ተጠቃሚነት አቋሞች እና የሌሎች አገራት ሕዝቦችን ተጎጂ የሚያደርግ አካሄድ በፍጹም እንደማትከተልና አጥብቃም የምታወግዝ መሆኑን የውጪው ማህበረሰብ እውነታውን እንዲገነዘብ በማድረጉ በኩል ውስንነቶች መኖራቸውን ገልጸዋል። 
ከግብጽ ጋር የተያያዙ የዲፕሎማሲያዊ የድርድር ሂደቶች ግብጽ በየእለቱ በምትይዘው ያልተጨበጠ አቋም የተነሳ ላለፉት አመታት ፍሬ ያለው ተግባር አለመሰራቱን የገለጹት ዳይሬክተሩ፣ እውነታውንና የኢትዮጵያን የፍትሃዊነት አካሄድ የኢትዮጵያ ሚዲያዎች አረብኛን በመጠቀም ለተፋሰሱ አገራት ብቻ ሳይሆን ለአረቡ አለም ማህበረሰብም፣ለአለምም በማስረዳት ከእውነትና ከፍትህ ጎን እንዲሰለፉ መወትወት እንደሚያስፈልግም አስረድተዋል። 
በተናጠል በግላቸው የግብጽ ሚዲያዎችን ቅጥፈት እየተፋለሙ የሚገኙ ኢትዮጵያውያንን
 በማደራጀት በሚዲያዎች በሰፊው ለመሰራት ጥረቶች እየተደረጉ ይገኛሉ። አገር ወዳድ ኢትዮጵያዊ ወጣቶች በተናጠል ያሳረፉት ጫና በግብጽ ላይ በግልጽ ታይቷል። ይሄን ግለት በሚዲዎች አጠናክሮ በሚሰሙት ቋንቋ መግለጽና የኢትዮጵያን ፍትሃዊ ተጠቃሚነትና ተደማጭነት ማስጠበቅ ያስፈልጋልም ነው ያሉት አቶ ኃይሉ። 
የታሪክ ምሁሩን ረዳት ፕሮፌሰር አደም ካሚል በበኩላቸው እንደገለጹት፤ ግብጽ የአረቡን ዓለም በቁጥጥሯ ስር ለማዋል እና አረቡ አለም ስለኢትዮጵያ የተሳሳተ አቋም እንዲኖረው የሄደችበት ርቀት ረጅም ነው። ግብጽ አራት ሺህ ያክል ሚዲያዎች ሲኖራት ስለኢትዮጵያ ከሚያስተላልፉት መልዕክት ውስጥ 99 በመቶው የተሳሳተ እና ሰዎችን የሚያደናግር ነው። በቅርቡ እንኳን የአረቡ ዓለም የሚኖረበትን የምግብ እጥረት ለማቃለል ሲባል አማራጭ ሁኔታዎችን ለማየት ውይይት በተደረገበት ወቅት ኢትዮጵያ ለአረቡ ዓለም የሚቀርበውን ምርት ልታስተጓጉል ነው የሚል ሀሰተኛ መረጃ ማስተላለፏን አስታውሰዋል። 
ኢትዮጵያ አባይን ከገደበች ምግብ ማጣታችሁ ነው የሚል የተሳሳተ መልዕክት ለማስተላለፍ እየተጠቀመችበት መሆኑን እና በዚህ ረገድ ግን በኢትዮጵያ በኩል ምንም የተሰራ ነገር የለም ያሉት ፕሮፌሰሩ አሁን አሁን መነቃቃቶች ቢኖሩም ለአረቡ ዓለም ዲፕሎማሲ እና አረዳድ የሚሆን የሚዲያም ሆነ የውጭ ግንኙነት ስራ ተጠናክሮ ሊቀጥል እንደሚገባ አስምረውበታል። 
ፕሮፌሰር አደም ካሚል እንደገለጹትም መገናኛ ብዙሃኑም ይህንን በመገንዘብ ከግብጽ የሚላኩ የተሳሳቱ መረጃዎችን የሚያርም እና ሀቁን የሚያሳውቅ መልዕክት በየጊዜው በአረብኛ ማስተላለፍ አለባቸው። በውጭ ግንኙነት ረገድም እንደስከዛሬው ሁሉ ሳይሆን የአረቡን ባህል ፤ ቋንቋ እና አጠቃላይ ስርዓት የሚያውቁ ሰዎችን በአምባሳደርነት በመመደብ ጠንከር ያለ ስራ ማከናወን ይገባል። ይህንን ማድረግ ከተቻለ አረቡ አለም ሀበሽ እያለ የሚጠራውን እና በችግሩ ጊዜ የተቀበለውን ኢትዮጵያዊ ለመደገፍ ችግር አይኖርበትም። በቂ የመገናኛ ብዙሃን እና የዲፕሎማሲ ስራ ማከናወን ከተቻለም ሁለት ቢሊዮን ሙስሊሞችን ከዲፕሎማሲ አጋርነት ባለፈ ወደቱሪስም እና ኢንቨስትመንት አጋርነት ለመቀየር የሚያስችል የታሪክ እና የእምነት መሰረት አለ።
አዲስ ዘመን ሰኔ 20/2012
ሙሐመድ ሁሴን